
Maatietopalvelu
Kyselyvastaus
Asiakirjan tunnus: KT1380
Päivämäärä: 4.9.2026
Julkisuus: Julkinen 

Venäjä / Varusmiespalvelus, liikekannallepano ja pakkorekrytointi Pohjois-Kaukasian alueella, tilannepäivitys toukokuun 2025 jälkeen
Russia / Conscription, mobilization and forced recruitment in North Caucasus, update after May 2025

Kysymykset
Tšetšenia

1. Mikä on pakkorekrytoinnin tilanne Tšetšeniassa toukokuun 2025 jälkeen? 
2. Mikä on varusmiespalveluksen tilanne Tšetšeniassa toukokuun 2025 jälkeen? Onko varusmiespalvelukseen kutsuttavien tšetšeenien määrä muuttunut? Onko varusmiehiä pakotettu sopimussotilaiksi?

Muu Pohjois-Kaukasia (pois lukien Tšetšenia)

3. Onko Pohjois-Kaukasian tasavalloissa tapahtunut liikekannallepanoon liittyvää tai muuta Ukrainan sotaan liittyvää pakottamista? Onko liikekannallepanon nojalla värväyksestä kieltäytyneille henkilöille seurannut oikeudellisia tai lainvastaisia seuraamuksia Pohjois-Kaukasiassa marraskuun 2024 jälkeen?
4. Mikä on pohjoiskaukasialaisten varusmiespalveluksen tilanne? Onko kutsuttavien määrästä raportoitu muutoksia? Onko pohjoiskaukasialaisia varusmiehiä pakotettu sopimussotilaiksi?
Questions
Chechnya

1. What is the situation regarding forced military recruitment in Chechnya after May 2025?
2. What is the situation regarding conscription in Chechnya after May 2025? Have there been any reported changes in the number of conscripts? Have conscripts been forced to become contract soldiers?

Rest of the North Caucasus (excluding Chechnya)
3. Has there been any coercion related to mobilization or otherwise linked to the war in Ukraine in the republics of the North Caucasus? Have individuals who refused to enlist under mobilization faced legal or unlawful consequences in the North Caucasus since November 2024?
4. What is the current situation regarding military service in North Caucasus? Have there been any reported changes in the number of conscripts? Have North Caucasian conscripts been forced to become contract soldiers?

Tanskan ja Ruotsin maahanmuuttovirastojen huhtikuussa 2024 yhteistyössä julkaisemassa raportissa todetaan, että mahdollisuudet kerätä, vahvistaa ja julkaista tietoa Tšetšeniasta ovat rajoitetut. Tšetšenian kuvaillaan olevan erittäin suljettu yhteiskunta. Tilanne on kiristynyt entisestään Venäjän Ukrainassa käymän täysimittaisen hyökkäyssodan alkamisen jälkeen. Tämän vuoksi Tšetšeniaa koskevan kattavan tiedon saaminen julkisista lähteistä on haastavaa.[footnoteRef:1] [1:  The Danish Immigration Service and The Swedish Migration Agency 4/2024, s. 8.] 

Tšetšenian asevelvollisuusjärjestelmää, liikekannallepanoa ja värväystä Ukrainan sotaan on aiemmin käsitelty seuraavissa Maahanmuuttoviraston maatietopalvelun julkaisemissa kyselyvastauksissa:
· Ukrainan sotaan pakkovärväys ja kutsukirjeet Tšetšeniassa, päivitys toukokuussa 2025.[footnoteRef:2] [2:  Maahanmuuttovirasto / Maatietopalvelu 30.5.2025.] 

· Varusmiespalvelus Tšetšeniassa, varusmiesten painostaminen sopimussotilaaksi, kutsut sotilaskomissariaattiin Pohjois-Kaukasiassa, päivitys 7.11.2024.[footnoteRef:3] [3:  Maahanmuuttovirasto / Maatietopalvelu 7.11.2024. ] 

· Ukrainan sotaan pakkovärväys Tšetšeniassa, 12.1.2024.[footnoteRef:4] [4:  Maahanmuuttovirasto / Maatietopalvelu 12.1.2024.] 

· Asevelvollisuusjärjestelmä ja pakkovärväys Tšetšeniassa, 17.10.2022.[footnoteRef:5] [5:  Maahanmuuttovirasto / Maatietopalvelu 17.10.2022. ] 

Muiden Pohjois-Kaukasian alueiden (pl. Tšetšenia) asevelvollisuusjärjestelmää, siellä tapahtuvaa liikekannallepanoa ja värväystä Ukrainan sotaan on aiemmin käsitelty seuraavissa Maahanmuuttoviraston maatietopalvelun julkaisemissa kyselyvastauksissa:

· Päivitys kyselyvastaukseen KT580: liikekannallepano Pohjois-Kaukasian tasavalloissa (pois lukien Tšetšenia), 15.11.2024.[footnoteRef:6] [6:  Maahanmuuttovirasto / Maatietopalvelu 15.11.2024.] 

· Ukrainan sotaan osallistumiseen liittyvä painostaminen Pohjois-Kaukasian tasavalloissa (pl. Tšetšenia), 5.5.2023.[footnoteRef:7] [7:  Maahanmuuttovirasto / Maatietopalvelu 5.5.2023.] 


Uusi liikekannallepano syksyllä 2026?

Kevään ja kesän 2026 aikana muun muassa Meduza-uutissivuston (ven. Медуза), tutkivaan journalismiin keskittyvän Važnyje istorii (ven. Важные истории) -verkkojulkaisun sekä riippumattoman venäläisen tutkivan journalismin Vjorstka-verkkomedian (ven. Вёрстка) haastattelemat - myös hallinnon lähellä työskentelevät - asiantuntijat ovat esittäneet arvioita mahdollisesta syksyllä 2026 alkavasta uudesta liikekannallepanoaallosta. Asiantuntija-arvioiden mukaan uusi osittainen liikekannallepano alkaisi aikaisintaan syksyllä pidettävien duuman vaalien jälkeen. Jotkut asiantuntijat ovat arvioineet, että hallinto suunnittelisi liikekannallepanoa "rauhallisempaa" toimenpidettä, jossa sodan taustajoukoissa tällä hetkellä palvelevia reserviläisiä alettaisiin kierrättää rintamalla.[footnoteRef:8] Kansainvälisen mediaorganisaatio Radio Free Europe/Radio Libertyn (RFE/RL) venäjänkielinen toimitus Radio Svobodan (ven. Радио Свобода) heinäkuussa 2026 julkaistussa artikkelissa venäläisiä sotilaita avustavan Idite Lesom -järjestön (ven. Идите Лесом) edustajan mukaan viranomaiset käyttävät ”hiljaisesti” useita samanaikaisia värväyskäytäntöjä. Sotilaskomissariaattien lisäksi muun muassa poliisiviranomaiset, työnantajat ja korkeakoulut saattavat tarjota sotilassopimusta tai sitä tarjotaan jo työpaikkailmoituksissa. Asiantuntijoiden mukaan sotilaiden värväys jatkuu pidätysten ja painostuksen muodossa. Todennäköisesti tällaisia ”kohdennettuja” värväysmenetelmiä tullaan käyttämään jatkossakin.[footnoteRef:9] [8:  Медуза 24.6.2026; Вёрстка 24.6.2026; Важные истории 24.6.2026.]  [9:  Радио Свобода 14.7.2026.] 


Asevelvollisuusrekisterissä olevat henkilöt saavat edelleen Gosuslugi-portaalin kautta sähköisiä kutsukirjeitä, joissa heidät kutsutaan sotilaskomissariaattiin ”tietojen tarkistamista varten”. Saapumatta jättämisestä voi seurata muun muassa maastapoistumiskielto ja omaisuuden rekisteröintikielto. Idite Lesom -järjestön edustajan mukaan näitä rajoitustoimia ei sovelleta laajamittaisesti. Hänen mukaansa avoimista lähteistä ja järjestölle toimitettujen tietojen perusteella esimerkiksi maastapoistumiskieltoja määrätään noin viidestä seitsemään kuukaudessa. Viranomaisten välinen tiedonvaihto on vielä paikoin puutteellista. Erään sosiaalisessa mediassa tilanteestaan kertoneen miehen mukaan hänen sotilaskorttiinsa liitettiin mobilisointimääräys sen jälkeen, kun hän oli käynyt viranomaisten luona tietojen tarkistamista varten. Hänen mukaansa määräyksessä todettiin, että jos osittainen tai totaalinen liikekannallepano julistetaan, hänen on saavuttava omatoimisesti kokoontumispaikalle ilman erillistä kutsua. Artikkelissa ei kerrota, kuinka paljon tällaisia tapauksia on ollut ja ovatko tapaukset keskittyneet tietyille alueille tai tiettyihin kaupunkeihin.[footnoteRef:10] [10:  Радио Свобода 14.7.2026.] 


Mainittakoon, että elokuussa 2026 uutisoitiin presidentti Putinin allekirjoittamasta lakimuutoksesta, joka antaa vakavista rikoksista, kuten huumausaineiden salakuljetuksesta tai laittoman maahanmuuton järjestämisestä tuomituille henkilöille oikeuden solmia sotilassopimus puolustusministeriön kanssa.[footnoteRef:11] [11:  The Moscow Times 4.8.2026.] 

Radio Svoboda -uutissivustolla kerrottiin heinäkuussa 2026, että Pohjois-Kaukasiassa on korotettu jälleen sotilassopimuksesta maksettavia rahallisia korvauksia. Esimerkiksi Dagestanissa toukokuussa 2026 kertamaksua korotettiin 2,9 miljoonaan ruplaan. Sen jälkeen summaa korotettiin 4,5 miljoonaan ruplaan heille, jotka ehtivät solmia sopimuksen 31.elokuuta 2026 mennessä. Summaa laskettiin sittemmin 4,1 miljoonaan ruplaan. Tällä hetkellä suurimmat korvaussummat? sotilassopimuksista Pohjois-Kaukasian alueella maksetaan nimenomaan Dagestanissa, tällä hetkellä noin 3,6–4,1 miljoonaa ruplaa. Muilla alueilla summat ovat hieman pienempiä: Stavropolin alueella noin 3,5 miljoonaa ruplaa, Karatšai-Tšerkessiassa noin 3,1 miljoonaa ruplaa, Pohjois-Ossetiassa noin 2,5 miljoonaa ruplaa ja Kabardino-Balkariassa noin 2,4 miljoonaa ruplaa. Tšetšeniassa ja Ingušiassa korvaussummat ovat merkittävästi pienemmät, noin 400 000 ruplaa.[footnoteRef:12]  [12:  Радио Свобода 28.7.2026.] 

Radio Svoboda -uutissivuston haastatteleman lähteen mukaan ”vapaaehtoisten” sotilaiden määrä on vähentynyt Tšetšeniassa. Sotaan lähetettäville henkilöille kyseessä voi olla jo kuudes komennus. Nimeämättömän lähteen mukaan ihmisiä lavastetaan huumausainerikoksista, minkä jälkeen henkilö painostetaan sotilassopimukseen rikosasian avaamisen uhalla. Ihmisoikeusaktivisti Sergei Krivenkon mukaan tällä hetkellä värväyksen ensisijaisena kohteena eivät ole vangit, maahanmuuttajat, opiskelijat tai varusmiehet vaan esimerkiksi taloudellisesti haavoittuvassa asemassa olevat henkilöt.[footnoteRef:13]  [13:  Радио Свобода 28.7.2026.] 

Mikä on pakkorekrytoinnin tilanne Tšetšeniassa toukokuun 2025 jälkeen?
Tšetšeenisotilaiden määrä sodassa

Tšetšenian viranomaiset raportoivat säännöllisesti sotilasryhmien lähettämisestä taistelualueelle Ukrainaan. Tšetšenian pääministeri Magomed Daudovin kerrotaan todenneen maaliskuussa 2026, että tasavallasta lähetettyjen sotilaiden kokonaismäärä on ylittänyt 70 000 henkilöä. Tammikuussa 2026 julkaistujen tietojen mukaan vapaaehtoisten osuus tuolloin oli yhteensä 23 774 henkilöä. Tammikuussa 2026 sotatoimialueella kerrottiin olevan 14 000 Tšetšeniasta lähtöisin olevaa sotilasta.  Tasavallan johtaja Ramzan Kadyrov on ilmoittanut kuitenkin säännöllisesti, että tasavallasta lähetettyjen sotilaiden joukossa on myös paljon muiden Venäjän alueiden asukkaita.[footnoteRef:14] The Insider-verkkouutissivustolla lukujen todetaan olevan todennäköisesti liioiteltuja.[footnoteRef:15] Meduza-uutissivustolla elokuussa 2026 julkaistun uutisen mukaan edellä mainittu väitetty yli 70 000 tšetšeenitaistelijan osuus sodassa merkitsisi 9 % osuutta tasavallan miesväestöstä. Mediazonan ja BBC:n kokoamissa tuoreimmissa venäläisten sotilaiden kuolemantapauksia tilastoivissa tiedoissa tšetseenit muodostavat vain 540 tapausta 236 000 vahvistetusta kuolemantapauksesta eli 0,2 % sodassa kaatuneista henkilöistä. Tšetšenian väestöllinen osuus Venäjän kokonaisväestöstä on 1,1 %, eli viisinkertainen verrattuna tasavallan osuuteen sodassa kaatuneista.[footnoteRef:16] Meduza-uutissivusto nojaa The Economist-uutissivuston tietoihin kuvaillessaan, kuinka Kadyrov on entisestään tehostanut haavoittuvassa asemassa olevien henkilöiden sortoa lähettämällä heitä sotaan. Kadyrov valitsee rintamalle lähetettäväksi henkilöitä, joita hän itse pitää ei-toivottuina: homoseksuaaleja, alkoholiriippuvaisia ja tšetšenialaisten oppositiohenkilöiden sukulaisia.[footnoteRef:17] [14:  Кавказский Узел 23.5.2026.]  [15:  The Insider 20.9.2025.]  [16:  Meduza 13.8.2026.]  [17:  Ibid.] 

Novaja Gazeta Jevropa -uutissivuston (ven. Новая Газета Европа) mukaan vuoden 2026 tammi-huhtikuuhun aikana Tšetšeniassa solmittiin yhteensä vain 1 016 sotilassopimusta, vaikka vapaaehtoisten sotilaiden palkkio nelinkertaistettiin helmikuussa 400 000 ruplaan. Vertailun vuoksi vuonna 2025 Tšetšeniassa solmittiin 3 374 vapaaehtoista sotilassopimusta.[footnoteRef:18] Novaja Gazeta Jevropan haastatteleman lähteen mukaan tšetšeenit, jotka haluavat ansaita rahaa osallistumalla sotaan, allekirjoittavat sopimuksen muilla alueilla, esimerkiksi Moskovassa. Tilastoissa on kyse sopimuksista, ei henkilömääristä, ja on mahdollista, että palattuaan rintamalta henkilö solmii uuden sopimuksen.[footnoteRef:19] [18:  Новая Газета Европа 14.7.2026. Vuoden 2022 yhdeksän ensimmäisen kuukauden aikana Tšetšeniassa rekrytoitiin yli 9 000 vapaaehtoista. (Новая Газета Европа 14.7.2026).]  [19:  Новая Газета Европа 14.7.2026.] 

Venäjän Ukrainassa aloittaman täysmittaisen hyökkäyssodan alusta lähtien Tšetšenian viranomaiset ovat kieltäneet Ukrainassa kaatuneita sotilaita koskevien tilastojen julkaisemisen. Sodassa kaatuneiden tšetšeenisotilaiden ruumiit tuodaan viranomaisten tarkastuspisteelle keskellä yötä, ja vainajien sukulaisia käsketään haudata ruumiit ennen auringonnousua. Perinteisesti kolme vuorokautta kestäviä, suruvalittelujen vastaanottoon tarkoitettuja tezet-muistotilaisuuksien järjestämistä ei kuolleiden sotilaiden omaisille sallita. Tasavallan tiedotusvälineissä ei ole julkaistu muistokirjoituksia ”erityisen sotilasoperaation sankareista”, ja Kadyrov kritisoi julkisesti kaatuneiden tsetseenisotilaiden tietoja julkaisevia tahoja. Tšetšeniasta kotoisin olevien joukosta on vahvistettu vain 508 sodassa kuollutta henkilöä kesäkuuhun 2026 mennessä. Tasavallan hallintoa lähellä olevan nimettömänä pysyttelevän lähteen mukaan sotarintamalla kuolleita Tšetšeniasta kotoisin olevia sotilaita on yhteensä arviolta noin 2 300. Lisäksi noin 1 000 henkilön kerrotaan kadonneen.[footnoteRef:20] Pohjois-Kaukasian sotilaiden kuolleisuusluvut ovat mahdollisesti huomattavasti suuremmat kuin viralliset luvut. Tämä koskee kaikkia Pohjois-Kaukasian federaatiopiirin alueita, mutta erityisesti Tšetšeniaa.[footnoteRef:21] [20:  Новая Газета Европа 21.7.2026.]  [21:  Кавказский Узел 16.8.2026.] 

Pidätykset ja pakkovärväykset
Caucasian Knot -uutissivuston (ven. Кавказский Узел, transl. Kavkazskij Uzel) toukokuussa 2026 julkaistujen uutisartikkeleiden mukaan nimeämättömät analyytikot ja ihmisoikeusaktivistit ovat vahvistaneet, että pakkovärväys Tšetšeniassa jatkuu.[footnoteRef:22] Myös Novaja Gazeta Jevropa -uutissivustolla sekä Radio Svoboda -uutissivustolla todetaan heinäkuussa 2026 yhteneväisesti pakkovärväyksen jatkuneen.[footnoteRef:23] [22:  Кавказский Узел 23.5.2026; Кавказский Узел 19.5.2026.]  [23:  Радио Свобода 28.7.2026; Новая Газета Европа 21.7.2026.] 


Radio Svoboda -sivuston mukaan Tšetšenian viranomaiset ovat jo pitkään käyttäneet Ukrainan sotaan lähettämistä rangaistuskeinona. Täysimittaisen sodan alkamisen jälkeen tasavallasta on tullut toistuvasti ilmoituksia siitä, että opposition edustajien sukulaisia, siepattuja ja sittemmin tekaistuissa rikosasioissa tunnustamisesta kieltäytyneitä nuoria miehiä sekä ammattisotilaita on lähetetty rintamalle ilman heidän suostumustaan.[footnoteRef:24]  [24:  Радио Свобода 19.11.2025.] 


Tšetšenialaisen oppositioliike NIYSOn heinäkuussa 2026 antaman lausunnon mukaan nykyisin on harvinaista, että Tšetšeniassa henkilö allekirjoittaa sotilassopimuksen omasta tahdostaan.[footnoteRef:25] Erään ihmisoikeusaktivistin mukaan Tšetšeniassa pakkovärväys on yleistynyt keväällä 2026 entisestään. Nuoria miehiä haetaan kotoa suoraan poliisiasemalle ja viranomaiset vaativat sukulaisilta jopa miljoonan ruplan (noin 10 000 euron) lunnaita pidätetyn vapauttamisesta. Vaihtoehtona on miesten lähettäminen sotarintamalle.[footnoteRef:26] Novaja Gazeta Jevropa -uutissivustolla heinäkuussa 2026 julkaistun uutisen mukaan eräässä sieppaustapauksissa viranomaiset vaativat siepatun vapauttamisesta lunnasrahojen sijaan kaksi vapaaehtoista miestä lisää, mutta lopuksi siepattu vapautettiin reilun miljoonan ruplan lunnasrahoja vastaan.[footnoteRef:27] [25:  Радио Свобода 28.7.2026.]  [26:  Кавказский Узел 23.5.2026.]  [27:  Новая Газета Европа 21.7.2026.] 


Novaja Gazeta Jevropa -uutissivusto julkaisi heinäkuussa 2026 kolmiosaisen tutkimusartikkelikokonaisuuden, jossa käsitellään Tšetšenian osallistumista Ukrainan sotaan.[footnoteRef:28] Toimittajat haastattelivat 178:aa sodassa menehtyneen tšetšeenin perhettä sekä keskustelivat entisten ja nykyisten tasavallan turvallisuusjoukkojen jäsenten ja tiedustelupalvelujen edustajien kanssa.[footnoteRef:29] Uutissivuston selvityksen mukaan lähes kaikki lokakuun 2024 jälkeen sodassa kuolleet tšetšeenit olivat pakkovärvättyjä. Toimittajat selvittivät tiedossa olevan 183 kuolleen henkilön tilannetta: heistä 113 henkilöä oli joutunut sotaan lokakuun 2024 jälkeen. 97 henkilöä pakotettiin allekirjoittamaan sotilassopimus ilman, että he olivat saaneet sopimukseen kuuluvia taloudellisia korvauksia. Tutkimusotannan perusteella tsetseenisotilaat kuolivat rintamalla keskimäärin kahden kuukauden sisällä.[footnoteRef:30]  [28:  Новая Газета Европа 6.7.2026; Новая Газета Европа 14.7.2026; Новая Газета Европа 21.7.2026.]  [29:  Новая Газета Европа 6.7.2026.]  [30:  Новая Газета Европа 21.7.2026.] 


Heinäkuussa 2026 Novaja Gazeta Jevropa -uutissivusto kertoi viranomaisten järjestävän kuukausittain ratsioita, joissa viranomaiset sulkevat kohdennetusti kokonaisia asutuskeskuksia ja niihin johtavia teitä, pysäyttävät autoja ja ohikulkijoita sekä tarkastavat muun muassa tavaratiloja, asiakirjoja ja puhelimia.[footnoteRef:31] Tasavallan asukkaita pidätetään ja lähetetään rintamalle liikennesääntöjen rikkomisesta, kunnallispalvelujen maksamatta jättämisestä ja jopa elintarvikekauppojen velkojen maksuviivästyksistä[footnoteRef:32]. Lisäksi henkilöitä on kerrottu pidätetyn ja lähetetyn rintamalle, koska heidän hiuksensa olivat liian pitkät tai parta liian huoliteltu.[footnoteRef:33] [31:  Новая Газета Европа 21.7.2026.]  [32:  Tšetšeniassa monet elävät köyhyysrajan tuntumassa, minkä vuoksi on yleistä ottaa elintarvikkeita velaksi palkkapäivään tai eläkkeen maksupäivään asti. (Новая Газета Европа 21.7.2026.)]  [33:  Новая Газета Европа 21.7.2026.] 


Turvallisuusviranomaisten kerrotaan pidättävän henkilöitä myös toisinajattelusta epäiltyinä tutkimalla takavarikoitujen älypuhelimien sisältöä. Jos henkilö on kiinnostunut Tšetšenian viranomaisille epämieluisista julkaisuista, hänet voidaan lähettää sotaan. Toisinajatteluna voidaan pitää esimerkiksi tšetšenialaisten oppositiobloggaajien sosiaalisen median kanavien seuraamista tai julkaisuista tykkäämistä.[footnoteRef:34]  [34:  Новая Газета Европа 21.7.2026.] 


Aktivistien mukaan Tšetšenian turvallisuusjoukot suorittivat myös loppukevään 2026 aikana eri puolilla Tšetšeniaa laajamittaisia sieppauksia ja pidätyksiä. Arviolta satoja miehiä pidätettiin muutaman päivän aikana huhtikuussa 2026.[footnoteRef:35] Ainakin osa pidätetyistä oli toimitettu sotilaskomissariaattiin ja pakotettu solmimaan sopimus puolustusministeriön kanssa. Joitain kiinniotettuja pidettiin vangittuna useita viikkoja. Kyseisisissä tilanteissa on olemassa riski, että henkilöä vastaan tekaistaan esimerkiksi rikossyyte tai häntä pahoinpidellään pidätyskeskuksessa. Ihmisoikeusaktivistein mukaan ratsiat ja pidätykset sekä sotilassopimukseen pakottaminen selittyvät sillä, ettei vapaaehtoisia sopimussotilaita ole enää saatavilla. Ihmisoikeusaktivistien mukaan sopimukseen pakotettujen miesten omaiset pitävät asian usein salassa, jotta heillä olisi edes jonkinlainen mahdollisuus yrittää sopia asia viranomaisten kanssa suhteiden kautta tai maksaa viranomaisille lunnaat pakkovärvätyn sukulaisensa vapauttamiseksi.  Caucasian Knot -uutissivuston huhtikuussa 2026 julkaistussa uutisessa arvioidaan, että turvallisuusviranomaiset ovat saaneet ylemmältä taholta ohjeistuksen aloittaa uusi pidätysaalto, jonka tavoitteena on lähettää kiinniotettuja miehiä rintamalle.[footnoteRef:36] Uutissivuston mukaan pidätysaalto jatkuu edelleen ja viranomaiset ovat jakaneet kutsukirjeitä. Lähteen mukaan viranomaiset ovat jakaneet kutsukirjeitä kaikille mahdollisille henkilöille. Toistaiseksi ikääntyneitä ihmisiä ei ole pidätetty. Erään 60-vuotiaan tšetšenialaisen miehen kerrotaan menehtyneen hänen ollessaan pidätettynä. Miehen kerrotaan päätyneen poliisiasemalle, koska turvallisuusviranomaiset olivat pidättäneet hänen kaksi poikaansa, jotka olivat viranomaisten ensisijaisia kohteita. Myöskään alaikäisten pakkovärväystä armeijaan ei ole havaittu, koska sotilassopimuksen allekirjoittamiseksi vaaditaan virallisesti täysi-ikäisyyttä. Kesällä 2025 ihmisoikeusaktivistit kertoivat kolmesta Groznyissa joulukuussa 2024 pidätetystä 16-vuotiaasta henkilöstä, jotka vapautettiin sillä ehdolla, että heidän sukulaisensa allekirjoittivat sotilassopimukset puolustusministeriön kanssa.[footnoteRef:37] Radio.Svoboda -uutissivuston kesäkuussa 2026 julkaisemassa uutisessa kerrotaan NIYSO-oppositioliikkeen tietoihin perustuen, että Tšetšenian viranomaiset sieppasivat 80 pääosin 18–25-vuotiasta miestä lähettääkseen heidät Ukrainan sotaan. Suurin osa pakotettiin allekirjoittamaan sotilassopimus. Rintamalle lähettämisen syynä voi olla syyte päihteidenkäytöstä tai liikennesääntöjen rikkomus. Sotilassopimuksesta kieltäytyjiltä vaaditaan rahaa tai heitä uhkaillaan myös tekaistulla rikossyytteellä. Rintamalle on myös lähetetty oppositiotoimijoiden sukulaisia. Idite Lesom -järjestön edustajan mukaan myös luottovelkaisia henkilöitä on pakotettu rintamalle.[footnoteRef:38] [35:  Кавказский Узел 26.4.2026; Кавказский Узел 23.5.2026; ]  [36:  Кавказский Узел 26.4.2026; Кавказский Узел 23.5.2026.]  [37:  Кавказский Узел 19.5.2026.]  [38:  Радио Свобода 8.6.2026.] 


[bookmark: _Hlk236815018]Memorial-ihmisoikeuskeskuksen (ven. Мемориал) mukaan ihmisoikeusaktivistit ja riippumattomat tiedotusvälineet ovat havainneet Tšetšenian ihmisoikeustilanteen heikentyneen merkittävästi huhtikuusta 2026 lähtien. Memorialin lähteet vahvistavat tiedot laittomista joukkoratsioista, sieppauksista sekä pakkokeinoista, joiden tarkoituksena on saada miehiä allekirjoittamaan sotilassopimus puolustusministeriön kanssa.[footnoteRef:39] Memorialin verkkosivuilla kerrotaan toukokuussa 2026 tšetšenialaisen NIYSO-oppositioliikkeen ja Kavkazskij Uzel-verkkojulkaisun tietoihin pohjautuen, että satoja henkilöitä on siepattu ja ainakin yksi henkilö on surmattu poliisiasemalla. Tšetšenialaisen oppositiota edustavan bloggaajan Islam Belokijevin mukaan kyseinen mies kuoli kidutuksen seurauksena.[footnoteRef:40] Huhtikuun 2026 puolivälistä lähtien turvallisuusjoukkojen kerrotaan aloittaneen laajamittaiset ratsiat: käytännössä kaikki ajoneuvot pysäytetään ja tutkitaan, ja kaikkien matkustajien puhelimien sisältö tarkistetaan. Silminnäkijöiden mukaan poliisit etsivät mitä tahansa tekosyitä ihmisten pidättämiselle. Nuoria henkilöitä on viety poliisiasemille vain vähäisen epäilyn perusteella tai jopa ilman selkeää syytä. Memorial nimeää toistakymmentä henkilöä, jotka viranomaiset sieppasivat ja pidättivät huhtikuun 2026 aikana.[footnoteRef:41]  [39:  Мемориал 12.5.2026.]  [40:  Мемориал 19.5.2026.]  [41:  Мемориал 12.5.2026.] 


Ihmisoikeustoimija Svetlana Gannuškinan mukaan hänen johtamalleen Civic Assistance Committee -kansalaisjärjestölle (ven. Гражданское содействие, transl. Graždanskoje sodejstvije) ei ole tullut suoria yhteydenottoja toukokuussa 2026 koskien pidätyksiä, vaan tiedot ovat tulleet hänelle epäsuorasti. Hänen mukaansa tasavallan asukkaiden kohtaama painostus kasvaa, koska vapaaehtoiset värvättävät ovat ehtymässä. Hän arvioi myös pidätettyjen henkilöiden sukulaisten painostamisen olevan vakiintunut käytäntö Tšetšeniassa. Sukulaisiin kohdistuvaa painostusta käytetään Tšetšeniassa jatkuvasti eri tarkoituksiin, sillä perhesiteet ovat vahvat, ja kollektiivinen vastuu on tasavallassa vallitseva tavanomainen käytäntö.[footnoteRef:42] [42:  Кавказский Узел 19.5.2026.] 


Memorialin toukokuussa 2026 julkaisemien tietojen suurin osa turvallisuusjoukkojen ratsioiden yhteydessä sieppaamista ihmisistä viedään Sernovodskon kylän poliisiasemalle. Asemasta on tullut eräänlainen keskus, jossa pidätettyjä pakotetaan kidutuksen, fyysisen väkivallan uhan tai tekaistujen rikossyytteiden avulla allekirjoittamaan sotilassopimuksia Venäjän puolustusministeriön kanssa. Memorialin tietojen mukaan eräs mies pahoinpideltiin ja pakotettiin allekirjoittamaan sotilassopimus, minkä jälkeen hänet lähetettiin välittömästi Ukrainaan. Viranomaiset ilmoittivat sittemmin henkilön sukulaisille tämän kuolleen. Memorial raportoi myös kahdesta muusta miehestä, jotka viranomaiset veivät väkisin kotoaan. Heidät pahoinpideltiin ja pakotettiin allekirjoittamaan sotilassopimus.[footnoteRef:43] [43:  Мемориал 19.5.2026.] 


Memorialin analyysin mukaan Tšetšenian asukkaat ovat arvioineet, että turvallisuusjoukkojen kiristyneet toimet johtuvat Ukrainan sodan miestappioista ja niiden paikkaamisesta sekä tasavallan nykyjohdon poliittisista tavoitteista. Vapaaehtoisia sotilaita ei enää ole, joten tasavallan johdon todetaan antaneen epävirallisen käskyn täydentää joukkoja pakkovärväyksen avulla. Tšetšeniassa on määrä järjestää tasavallan päämiehen vaalit syyskuussa 2026. Tasavallan johtaja Ramzan Kadyrov pyrkii osoittamaan presidentti Putinille korvaamattomuutensa ja uskollisuutensa värväämällä joukoittain uusia sotilaita.[footnoteRef:44] [44:  Мемориал 19.5.2026.] 


EUAA nojaa muun muassa NIYSO-oppositioliikkeen ja The Insider-uutissivuston vuonna 2025 julkaistuihin tietoihin, joiden mukaan Tšetšenian viranomaiset ovat uhanneet ”häpäistä” miesten naispuolisia perheenjäseniä, jos perheen miehet kieltäytyvät liittymästä asevoimiin. Viranomaisten kerrotaan myös sieppaavan värväyksen kohteeksi joutuneiden henkilöiden sukulaisia.[footnoteRef:45] Vuoden 2025 alusta lähtien Tšetšenian turvallisuusviranomaiset ovat siepanneet satoja paikallisia asukkaita. Tiedot perustuvat ulkomailla asuvien tšetšeeniaktivistien saamiin tietoihin. Heidän tietojensa mukaan uhrien joukossa on naisia, lapsia ja vakavasti sairaita ihmisiä. Ainakin muutama ihminen on kuollut kidutuksen seurauksena, ja monet ovat päätyneet sotaan Ukrainaan.[footnoteRef:46] [45:  EUAA 1/2026; The Insider 20.9.2025.]  [46:  Радио Свобода 27.10.2025.] 

Myös Radio Svoboda -uutissivustolla syyskuussa 2025 julkaistun uutisen mukaan Venäjän Ukrainaan kohdistaman täysmittaisen hyökkäyssodan myötä ihmisten katoamiset Tšetšeniassa ovat yleistyneet. Nimeämättömien silminnäkijöiden mukaan monen siepatuksi joutuneen miehen kerrotaan joutuneen kidutuksen kohteeksi. Moni joutuu valitsemaan rintamalle lähettämisen, tekaistun rikosprosessin tai sukulaisilta vaadittavan lunnasrahan väliltä. Sieppausten luonnehditaan olevan turvallisuusviranomaisille myös eräänlaista liiketoimintaa.[footnoteRef:47] Tšetšeniassa aktiivista värväystä hoitavat ensisijaisesti Tšetšenian poliisin kaupunki- ja piiriosastojen työntekijät. Erään piiriosaston apulaispäällikön mukaan he joutuvat itse rintamalle, mikäli he eivät löydä tilalleen vapaaehtoista sotilasta.[footnoteRef:48] The Insider-verkkojulkaisun haastatteleman lähteen vuonna 2025 turvallisuusviranomaisille oli tärkeämpää täyttää värväyssuunnitelman tavoite kuin periä lunnaita. Nykyisin Tšetšeniassa esimerkiksi suhteet viranomaisiin ja lahjonta eivät suojaa pakkovärväykseltä sotaan. Lähteen mukaan turvallisuusviranomaiset ansaitsevat värväyksellä rahaa, sillä he kirjaavat itselleen taistelijoille kuuluvat korvaukset. Samalla he raportoivat ne värväystavoiteluvut, joita Venäjän keskushallinto on vaatinut.[footnoteRef:49] [47:  Радио Свобода 1.9.2025.]  [48:  Новая Газета Европа 6.7.2026.]  [49:  The Insider 20.9.2025.] 

Novaja Gazeta Jevropa kertoo marraskuussa 2025 oppositioliike NIYSOn Telegram-kanavalla julkaistusta videosta, jonka epäillään olevan Tšetšenian turvallisuusjoukkojen kuvaama ja levittämä. Videolla neljä sotilaspukuun sonnustautunutta henkilöä kertoo, että he ovat panttivankeja ja heidät on pakotettu allekirjoittamaan sotilassopimus. Novaja Gazeta Jevropan mukaan videon tapahtumissa on kyseessä kosto, jossa viranomaisten epäsuosioon joutuneen henkilön sukulaisia rangaistaan lähettämällä heidät sotaan. Ramzan Kadyrovin rykmentin komentajan kerrotaan kommentoineen videota todeten, että kyseessä on kunniaa loukanneiden henkilöiden paljastaminen.[footnoteRef:50] [50:  Новая Газета Европа 21.7.2026.] 

Kolme Tšetšeniassa joulukuussa 2024 pidätettyä alaikäistä nuorta vapautettiin heinäkuussa 2025, kun nuorten isät suostuivat allekirjoittamaan sopimuksen puolustusministeriön kanssa. Ihmisoikeusaktivistien mukaan lapset otettiin ikään kuin panttivangiksi, jotta heidän lähiomaisensa saatiin allekirjoittamaan sotilassopimus.[footnoteRef:51]  [51:  Кавказский Узел 24.7.2025; Кавказский Узел14.7.2025; Радио Свобода 15.7.2025; RIMA (Russian Independent Media Archive) 29.4.2026.] 

Kolmen alaikäisen tapaukseen viitaten Kidutuksen vastaisen komitean juristi Olga Sadovskaja on todennut, että Venäjällä on olemassa suojamekanismi ja normaalisti tällaisessa tilanteessa voisi valittaa tutkintakomitealle, ihmisoikeusvaltuutetulle sekä lasten oikeuksien valvojalle, mutta Tšetšenian kontekstissa avun hakeminen oikeusteitse on useimmiten mahdotonta tai vähintään vaarallista. Ihmiset yrittävät ratkaista tilanteen itse ja siksi ihmisoikeustoimijoiden tietoon kantautuu tieto vain yksittäisistä tapauksista. Tšetšeniassa avun pyytäminen ulkopuolisilta tahoilta, kuten ihmisoikeusjärjestöiltä, tai asian julki tuominen voi aiheuttaa vain entistä ankarampia seurauksia.[footnoteRef:52] [52:  Кавказский Узел 24.7.2025.] 

Lisäksi pienistä rikkomuksista pidätettyjä henkilöitä on pakotettu allekirjoittamaan sotilassopimus puolustusministeriön kanssa.[footnoteRef:53] The Insider-uutissivuston syyskuussa 2025 julkaistun uutisen mukaan aiemmin esimerkiksi ajokortitta ajamisesta tai päihteiden käytöstä saatettiin rangaista hallinnollisella sakolla, rikosrekisterimerkinnällä tai fyysisellä väkivallalla. Nykyisin rangaistuksena voidaan käyttää sotilassopimukseen pakottamista. Erään henkilön kerrotaan päätyneen sopimussotilaaksi ilman, että hän olisi allekirjoittanut sopimusta itse. Erään tällaisen henkilön kerrottiin sittemmin joutuneen rajavartiotehtäviin Kurskin alueelle toukokuussa 2024 ja jääneen sen jälkeen ukrainalaisten vangiksi.[footnoteRef:54] [53:  Кавказский Узел 23.5.2026.]  [54:  The Insider 20.9.2025.] 

NIYSO-oppositioliikkeen heinäkuussa 2025 julkaistujen tietojen mukaan turvallisuusviranomaiset olivat siepanneet kadulta erään hiljattain armeijassa oletetusti asepalveluksensa suorittaneen tsetseenikylän asukkaan ja kiduttaneen häntä saadakseen hänet allekirjoittamaan sotilassopimuksen.[footnoteRef:55]  [55:  Радио Свобода 29.7.2025.] 

Radio Svoboda -uutissivuston marraskuussa 2025 tekemässä julkaisussa todetaan, että tšetšenialaisen NIYSO-oppositioliikkeen saamien tietojen mukaan sotilassopimukseen pakottamista ja Ukrainan sotaan lähettämistä käytetään erinäisiin rikkomuksiin syyllistyneiden henkilöiden sukulaisten kollektiiviseen rankaisemiseen. Joulukuussa 2025 erään tšetšeeniperheen isä ja hänen kaksi poikaansa, joista toinen vielä alaikäinen, sekä sukulaismies pakotettiin allekirjoittamaan sotilassopimus, sillä eräs heidän sukulaisensa oli loukannut mitä ilmeisimmin Tšetšeniassa toimivan puolisotilaallisen asejoukon (ven. кадыровцы; transl. kadyrovtsy) kunniaa. Sopimukseen pakotettu perheenisä ja hänen vanhin poikansa oli siepattu kotoaan jo aiemmin joulukuussa 2024 ja heitä oli tuolloin pidetty panttivankina, sillä heidän ulkomailla asuvan, hallinnon vastaisena pidetyn sukulaismiehen haluttiin tällä keinoin palaavan takaisin Tšetšeniaan.[footnoteRef:56]  [56:  Радио Свобода 19.11.2025.] 

YK:n ihmisoikeusneuvoston (Human Rights Council) syyskuussa 2025 julkaistun erityisraportoija Mariana Katzarovan raportin mukaan Tšetšenian viranomaiset pakkovärväävät Ramzan Kadyrovia kritisoivia henkilöitä, mukaan lukien seksuaali- ja sukupuolivähemmistöön kuuluvia henkilöitä, pakottaen heidät valitsemaan asepalveluksen ja vankeuden välillä.[footnoteRef:57]   Ihmisoikeusaktivistien mukaan Tšetšeniassa pidätetään homoseksuaaleja ja pakkovärvätään heidät sotarintamalle uhkaamalla heitä tekaistulla rikossyytteellä.[footnoteRef:58] Mainittakoon, että ihmisoikeusjärjestö CK SOS (ven. СК SOS) on luokiteltu ekstremistiseksi organisaatioksi heinäkuussa 2026, mikä tarkoittaa, että viranomaiset voivat asettaa henkilön syytteeseen yhteistyöstä kyseisen järjestön kanssa. Järjestö on auttanut seksuaali- ja sukupuolivähemmistöjä sekä perheväkivallan uhriksi joutuneita, mutta järjestöllä ei ole tällä hetkellä Venäjän alueella vapaaehtoisia eikä työntekijöitä. Ihmisoikeusaktivistien mukaan järjestö on yhä valmiudessa auttamaan henkilöiden evakuoinneissa sekä tarjoamaan lääketieteellistä ja psykologista apua. Tällä hetkellä avun saamisen järjestöltä ei katsota merkitsevän osallistumista järjestön toimintaan. Järjestö oli lisätty ”ulkomaisten agenttien” rekisteriin toukokuussa 2023.[footnoteRef:59] [57:  Human Rights Council 15.9.2025.]  [58:  Настоящее Время 27.3.2026.]  [59:  Настоящее Время 28.7.2026.] 


Uutissivusto Radio Svobodan heinäkuussa 2026 julkaistun uutisen mukaan eräs tšetšenialainen sopimussotilas tuomittiin Grosnyin sotilastuomioistuimessa 2,5 vuodeksi rangaistussiirtolaan, koska hän kieltäytyi lähtemästä sotatoimialueelle. Sotilas oli pyytänyt vapautusta vedoten terveydentilaansa. Hänet oli todettu riippumattoman asiantuntija-arvion mukaan väliaikaisesti palvelukseen kelpaamattomaksi. Lisäksi lääkärit olivat suositelleet miehelle leikkausta. Viranomaiset kuitenkin hylkäsivät miehen pyynnön ja todenneet, että riippumattomien asiantuntijoiden lausunto palvelukseen kelpaamattomuudesta oli saatu perusteettomasti.[footnoteRef:60] [60:  Радио Свобода 16.7.2026.] 


Värväys vankiloissa
Tšetšenian vankilaviraston johtajan lausunnon mukaan tasavallassa sijaitsevissa vankiloissa olevista vangeista yli 570 henkilön kerrotaan solmineen sotilassopimuksen puolustusministeriön kanssa. Johtajan mukaan Tšetšenia on Venäjän vankiloissa tapahtuvassa värväysaktiivisuudessa ”ykkössijalla”.[footnoteRef:61] Ramzan Kadyrovin lausunnon mukaan tavoitteena on värvätä 145 vankia vuoden 2026 aikana.[footnoteRef:62] Nimeämätön ihmisoikeusaktivisti ei pidä vankilaviraston johtajan lausuntoa luotettavana, vaan todennäköisesti Tšetšenia on tässä suhteessa toiseksi viimeisellä sijalla. Viimeisenä saattaa olla Ingušia. Hänen mukaansa ei ole myöskään tietoa tšetšeenivankien siirrosta muilta alueilta Tšetšenian tasavaltaan. Tšetšenian tasavallan alueella sotilassopimuksen solmineille vangeille maksettava palkkio on koko maan mittakaavassa pienin.[footnoteRef:63] [61:  Кавказский Узел 27.3.2026.]  [62:  Настоящее Время 27.3.2026.]  [63:  Кавказский Узел 28.3.2026.] 


Civic Assistance Committee -järjestön Svetlana Gannuškinan mukaan järjestö ei ole saanut yhteydenottoja Tšetšenian vangeilta. Hän pitää mahdollisena, että Tšetšenian federaatiopiirin vankilaviraston edellä mainittu lausunto on totuudenmukainen. Tietoja Tšetšenian vankiloista värvättyjen vankien lukumäärästä ei ole mahdollista vahvistaa, mutta ihmisoikeusaktivistien mukaan sotilassopimusten allekirjoittamisen vapaaehtoisuus herättää epäilyksiä. Tšetšenian tilanteeseen perehtyneen ihmisoikeusaktivistin mukaan yhtä tapausta lukuun ottamatta ei ole konkreettista tietoa vankien painostamisesta sotilassopimuksen allekirjoittamiseen. Kyseinen tapaus koski vankia, joka lähetettiin pakkovärvättynä sotatoimialueelle ennen vankeutensa päättymistä. Vanki oli yksi 30:stä henkilöstä, joka valitti vankilan johdon harjoittamasta kiristyksestä ja muista rikkomuksista. Lähteen mukaan ei ole tiedossa, millä tavalla vanki pakotettiin allekirjoittamaan sotilassopimus.[footnoteRef:64]  [64:  Кавказский Узел 28.3.2026.] 


Uudet tavat pakkorekrytoinnissa eli hunaja-ansat
NIYSO-aktivistien mukaan he saavat säännöllisesti ilmoituksia siitä, että Tšetšeniassa ihmisiä pakotetaan allekirjoittamaan sotilassopimus väitetyn avioliiton ulkopuolisen suhteen takia. The Insider-uutissivusto raportoi syyskuussa 2025 Tšetšenian turvallisuusjoukkojen pakottavan naisia ja tyttöjä eräänlaiseksi houkuttimeksi (ns. honey trap) miehille, jotka myöhemmin siepataan ja heitä syytetään avioliiton ulkopuolisesta suhteesta. Häpeän ja kostotoimien uhalla heidät pakotetaan allekirjoittamaan sotilassopimus. Kiinni jääneet miehet viedään aluksi sisäasiainviraston toimipisteeseen ja heille tarjotaan mahdollisuutta allekirjoittaa sotilassopimus puolustusministeriön kanssa. Jos mies kieltäytyy, hänet lähetetään ”kellariin”. Siellä häneen kohdistetaan fyysistä ja henkistä väkivaltaa, kunnes hän suostuu sotilassopimuksen solmimiseen. Toisinaan turvallisuusviranomaiset vaativat lunnaita siepattujen sukulaisilta: joko he maksavat rahan, tai siepattu lähetetään sotaan. NIYSO-oppositioliikkeen aktivistien mukaan edellä kuvattuja tapauksia esiintyy tasavallassa yhä enemmän ja tapauksia voi olla jo tuhansia. Tšetšenian kaltaista tilannetta ei ole missään muualla Venäjän alueella.[footnoteRef:65] [65:  The Insider 20.9.2025.] 

Kyseiset ”hunaja-ansat” on uusi käytäntö, sillä vielä vuonna 2022 turvallisuusviranomaiset käyttivät pakottamiskeinoina lähinnä tekaistuja terrorismisyytteitä, sukulaisten sieppauksia sekä kiristystä uhkaamalla ”häpäistä” perheen naiset.[footnoteRef:66]  [66:  The Insider 20.9.2025.] 


Euroopan turvapaikkaviraston (European Union Agency for Asylum, EUAA) haastatteleman tutkija Huseyn Alijevin lokakuussa 2025 antamien lausuntojen mukaan Tšetšenian tasavallassa Venäjän liittovaltion lakeja tulkitaan ainutlaatuisella tavalla. Hän kuvailee Tšetšeniaa ”poikkeukselliseksi tapaukseksi” siellä vallitsevan poliittisen sorron vuoksi, eikä asiassa ole tapahtunut muutoksia vuonna 2025.[footnoteRef:67] [67:  EUAA 1/2026.] 

Mikä on varusmiespalveluksen tilanne Tšetšeniassa toukokuun 2025 jälkeen? Onko varusmiespalvelukseen kutsuttavien tšetšeenien määrä muuttunut? Onko varusmiehiä pakotettu sopimussotilaiksi?
Tšetšenian paikallisuutissivusto Tšetšnja Segodnja (ven. Чечня Сегодня) uutisoi syyskuussa 2025 viranomaisten ilmoittaneen, että tasavallasta lähetetään yhteensä 700 varusmiestä asepalvelukseen. Tasavallan sotilaskomissaarin antaman haastattelun mukaan kutsunta tapahtuu suunnitelman mukaisesti, eikä se liity niin kutsuttuun ”erityiseen sotilasoperaatioon”. Uutissivuston mukaan kaikki varusmiehet lähetetään Venäjän alueella sijaitseviin sotilasyksiköihin.[footnoteRef:68]  [68:  Чечня Сегодня 26.9.2025. ] 

Caucasian Knot -uutissivustolla maaliskuussa 2026 julkaistussa artikkelissa kerrotaan, etteivät pohjoiskaukasialaiset varusmiehet ole huomanneet muutoksia asevelvollisuussäännöissä. Vuoden 2026 alusta lähtien Venäjällä voimaan astuneita muutoksia asevelvollisuuden ympärivuotisesta voimassaolosta sovelletaan tasavallassa harvoin ja asevelvollisten mukaan muutokset eivät ole vielä vaikuttaneet heihin suoranaisesti. Nimeämättömien ihmisoikeusaktivistien mukaan Tšetšeniassa, Dagestanissa ja Ingušiassa ei ole käytännössä lainkaan asevelvollisuusviraston henkilöstöä. Vaikka Tšetšenian väestötilastot mahdollistaisivat huomattavasti useampien miesten kutsumisen asepalvelukseen, käytännössä alueen asevelvollisuus on edelleen rajoitettua ja suurelta osin symbolista verrattuna muihin Pohjois-Kaukasian alueisiin. Mainittakoon, että Tšetšeniasta vapaaehtoiseen siviilipalvelukseen osallistui ainoastaan 10 henkilöä vuonna 2025. Pohjois-Kaukasian tasavaltojen viranomaiset eivät käytännössä tue vapaaehtoisen siviilipalveluksen järjestämistä.[footnoteRef:69] [69:  Caucasian Knot 9.3.2026.] 

Radio Svoboda -uutissivustolla kerrotaan kesäkuussa 2026 NIYSO-oppositioliikkeen aktivistien tietoihin nojaten kutsuntaikäisten miesten kiinniotoista Tšetšeniassa.[footnoteRef:70] Viranomaisten kerrotaan suorittaneen ratsioita ja pidättäneen asevelvollisuusikäisiä miehiä.[footnoteRef:71] Tietoa ei voida vahvistaa muista lähteistä, eikä Tšetšenian viranomaiset tai tasavallan sotilaskomissariaatti ole kommentoinut pidätyksiä. Aktivistien tietojen mukaan turvallisuusviranomaiset käyvät nuorten miesten kodeissa, pysäyttävät heitä kaduilla ja tarkastuspisteillä. Pidätysten kohteiksi joutuvat 18–30-vuotiaat miehet. Aktivistien mukaan pidätettyjen joukossa on henkilöitä, joilla on lailliset perusteet varusmieskutsunnan lykkäykselle tai jopa kutsunnasta vapauttamiselle, kuten opiskelijoita ja vammaisia henkilöitä.[footnoteRef:72] Groznyissa yliopisto-opiskelijoita on viety asevelvollisuusvirastoihin suoraan oppilaitoksista. NIYSO-oppositioliike raportoi kesäkuussa 2026, että edellä kuvatun mukaisia käytäntöjä on viime viikkoina havaittu kaikkialla. Myös Groznyihin saapuneita korkeakouluun hakevia nuoria on ohjattu asevelvollisuusvirastoon, jossa heitä yritetään värvätä armeijaan.[footnoteRef:73] [70:  Радио Свобода 24.6.2026.]  [71:  NIYSO 3.6.2025.]  [72:  Радио Свобода 24.6.2026.]  [73:  Радио Свобода 22.6.2026.] 

Myös kesäkuussa 2025 Radio Svoboda -uutissivustolla kerrottiin, että nuoriin miehiin kohdistuvat pidätykset käynnistyivät Tšetšeniassa vuonna 2025 touko-kesäkuun vaihteessa. Pidätetyille jaettiin kutsut asevelvollisuusvirastoon. Tšetšenian paikallisten asukkaiden, lakimiesten ja ihmisoikeusaktivistien mukaan myös tuolloin asepalvelukseen on lähetetty väkisin opiskelijoita, joilla on voimassa oleva virallinen varusmiespalveluksen lykkäys. NIYSO-oppositioliikkeen kerrotaan saaneen ilmoituksia uudesta väkivaltaisen kutsunnan vaiheesta, jossa viranomaiset ovat ottaneet kiinni henkilöitä asepalveluksen verukkeella ilman ennakkoilmoitusta tai ilman armeijan kutsukirjeitä. Aktivistien mukaan osa pidätetyistä on jopa lähetetty Ukrainan sotaan. Uutissivustolla kuitenkin todetaan, ettei aktivistien väitteille sotaan lähettämisestä ole esitetty konkreettista näyttöä.[footnoteRef:74] [74:  Радио Свобода 3.6.2025.] 

Onko Pohjois-Kaukasian tasavalloissa tapahtunut liikekannallepanoon liittyvää tai muuta Ukrainan sotaan liittyvää pakottamista? Onko liikekannallepanon nojalla värväyksestä kieltäytyneille henkilöille seurannut oikeudellisia tai lainvastaisia seuraamuksia Pohjois-Kaukasiassa marraskuun 2024 jälkeen?
Venäläisellä Prizyva Net -verkkosivustolla (ven. Призыва Нет) todetaan toukokuussa 2026, että Venäjällä ei ole käynnissä osittaisen liikekannallepanon aktiivista vaihetta.[footnoteRef:75] Käytettävissä olevasta lähdeaineistosta ei löydy tietoa Pohjois-Kaukasian tasavalloissa mahdollisesti tapahtuvasta liikekannallepanoon liittyvästä pakottamisesta. Tietoa ei myöskään löydy mahdollisista tapauksista, joissa liikekannallepanon nojalla värväyksestä kieltäytyneille henkilöille olisi seurannut oikeudellisia tai lainvastaisia seuraamuksia Pohjois-Kaukasiassa marraskuun 2024 jälkeen. [75:  Призыва Нет 28.5.2026.] 

Muu Ukrainan sotaan liittyvä pakkovärväys Pohjois-Kaukasiassa (pl. Tšetšenia)
Käytettävissä olevassa lähdeaineistossa Pohjois-Kaukasiaan virallisesti kuuluvilta Krasnodarin ja Stavropolin aluepiireistä, Adygeiasta, Karatšai-Tšerkessiasta, Pohjois-Ossetiasta, Rostovin alueen eteläosasta sekä osasta Kalmukiasta ole mainintoja liittyen pakkovärväykseen Ukrainan sotaan. 
Radio Svoboda -uutissivustolla kerrotaan, että kesäkuun 2026 lopussa NIYSO-oppositioliikkeen tietojen mukaan Karatšai-Tšerkessiassa ja Kabardi-Balkariassa järjestettiin ratsioita, joiden tarkoituksena oli värvätä miehiä sotaan.[footnoteRef:76] Pohjois-Kaukasian federaatiopiireihin on lähetetty väitetysti jopa 300 turvallisuusjoukkojen edustajaa hoitamaan ratsioiden yhteydessä tehtäviä pidätyksiä.[footnoteRef:77] Erään aktivistin mukaan useimmiten yöaikaan toteutettavissa terrorismin vastaisissa operaatioissa otetaan kiinni islamilaiseen ääriliikkeen toimintaan osallistumisesta epäiltyjä henkilöitä, jotka joutuvat rangaistukseksi joko lähtemään sotaan tai vaihtoehtoisesti kärsimään vankeusrangaistuksen. Sotaan osallistumisesta kieltäytyville henkilöille langetetaan pitkiä vankeusrangaistuksia ja heille järjestetään vankiloissa sellaiset olosuhteet, jotka pakottavat heidät joka tapauksessa allekirjoittamaan sotilassopimuksen ennen pitkää. Aktivistin tietojen mukaan turvallisuusjoukkojen on määrä koota rintamalle lähetettäväksi pelkästään Kabardi-Balkariassa 3 500 miestä syksyyn 2026 mennessä. Joukot kootaan pienten kylien asukkaista ja köyhimmästä väestöstä. Aktivisti kuvailee toimintaa eräänlaiseksi ”piilomobilisoinniksi”.[footnoteRef:78] [76:  Радио Свобода 28.7.2026; NIYSO 28.6.2026.]  [77:  Радио Свобода 28.7.2026. ]  [78:  Радио Свобода 28.7.2026.] 

Ingušia
Viranomaisten antamien tietojen mukaan helmikuussa 2025 hieman yli 2 000 ingušialaisen henkilön kerrottiin osallistuneen sotatoimiin.[footnoteRef:79] Radio Svoboda -uutissivuston mukaan Ingušian väestöllä ei ole ollut merkittävää tahtotilaa osallistua sotatoimiin Ukrainassa. Sotilassopimuksen solmineilla henkilöillä on usein taloudellisia ongelmia tai he ovat eri syistä irtautuneet yhteiskunnasta ja sukulaisistaan. Ingušiassa värväyksen luonnehditaan olevan käynnissä ainoastaan teoriassa. Todellisuudessa paikallisten viranomaisten kerrotaan muokkaavan vapaaehtoisten listoja isommaksi kuin ne tosiasiassa ovat.[footnoteRef:80] [79:  Фортанга 17.2.2025.]  [80:  Радио Свобода 28.7.2026.] 

Kavkazskij Uzel -uutissivustolla kerrotaan elokuussa 2026 julkaistussa uutisessa, että virallisten lähteiden mukaan ainakin 209 ingušilaista sotilasta on saanut surmansa sotatoimialueella. Julkisissa lähteissä on muutamia yksittäisiä mainintoja Ukrainassa kaatuneista inguušisotilaista.[footnoteRef:81] Radio Svoboda -uutissivustolla heinäkuussa 2026 julkaistun uutisen mukaan ingušialainen 18-vuotias mies oli pakotettu sotilassopimukseen hänen ollessaan Moskovassa. Sen jälkeen hänet lähetettiin Donin Rostoviin, minkä jälkeen sukulaisten mukaan yhteydenpito on ollut erittäin rajoitettua. Miehellä on diagnosoitu neurologinen sairaus, jonka vuoksi miehen sukulaisten mukaan hänen terveydentilansa ei mahdollistanut miehelle ymmärrystä sotilassopimuksen seurauksista. Miehen diagnoosi oli vahvistettu lääketieteellisellä todistuksella, eikä miestä ollut aiemmin kutsuttu asevelvollisuusvirastoon. Miehen äiti on tehnyt asiasta ilmoituksen viranomaisille, mutta vastausta ei ole toistaiseksi saatu.[footnoteRef:82]  [81:  Кавказский Узел 13.8.2026; Фортанга 30.4.2025.]  [82:  Радио Свобода 4.7.2026.] 

Dagestan
Verrattuna muihin Pohjois-Kaukasian alueisiin suurin osa kaatuneista sotilaista on ollut kotoisin Dagestanista.[footnoteRef:83]  [83:  Кавказский Узел 16.8.2026.] 

Mainittakoon, että elokuussa 2026 Kavkazskij Uzel -uutissivustolla julkaistun uutisen mukaan viranomaiset ovat vahvistaneet vähintään 2 075 dagestanilaisen sotilaan saaneen surmansa rintamalla Venäjä Ukrainassa helmikuussa 2022 käynnistämän hyökkäyssodan alettua.[footnoteRef:84]  [84:  Кавказский Узел 17.8.2026.] 

EUAA:n vuonna 2026 julkaistun Venäjää käsittelevän raportin mukaan muilla Pohjois-Kaukasian alueilla, pois lukien Tšetšenian tasavalta, noudatetaan suurelta osin samoja värväyskäytäntöjä kuin muualla federaation liittovaltiossa. Dagestanin viranomaisilla on kuitenkin hieman erilainen lähestymistapa värväystä ja asevelvollisuutta kohtaan. Asiaa ei avata raportissa enempää.[footnoteRef:85] [85:  EUAA 1/2026.] 

Heinäkuussa 2025 uutisoitiin 18-vuotiaasta dagestanilaisesta miehestä, joka pidätettiin väitetyn rikoksen vuoksi Moskovassa. Yksityiskohtia pidätyksen syistä ja väitetystä rikoksesta ei kerrota, mutta miehen äidin mukaan väitetty rikos oli viranomaisten lavastama. Äidin mukaan miestä ei ainoastaan uhkailtu, vaan hän joutui viranomaisten väkivallan kohteeksi. Tämän seurauksena mies oli allekirjoittanut sotilassopimuksen ja hänet lähetettiin Luhanskin alueelle. Alle kolmen kuukauden kuluttua mies katosi taistelualueella. Tätä ennen mies oli kertonut äidilleen, että hänen komentajansa vaativat sotilailta suuria rahasummia vastineeksi siitä, ettei sotilaita lähetetä rynnäkköön. Mies oli maksanut komentajille yli miljoona ruplaa (noin 10 000 euroa), mutta hänet lähetettiin silti rynnäkköön. Uutissivustolla ei kerrota tarkemmin paikkaa, jonne mies lähetettiin. Mies on ollut kadoksissa maaliskuusta 2025 lähtien.[footnoteRef:86] [86:  Радио Свобода 31.7.2025.] 

Mikä on pohjoiskaukasialaisten varusmiespalveluksen tilanne? Onko kutsuttavien määrästä raportoitu muutoksia? Onko pohjoiskaukasialaisia varusmiehiä pakotettu sopimussotilaiksi?
Käytettävissä olevassa lähdeaineistossa Pohjois-Kaukasiaan virallisesti kuuluvilta Krasnodarin ja Stavropolin aluepiireistä, Adygeiasta, Karatšai-Tšerkessiasta, Pohjois-Ossetiasta, Rostovin alueen eteläosasta sekä osasta Kalmukiasta ole mainintoja liittyen varusmiespalveluksen tilanteeseen sekä varusmiesten pakottamiseen sotilassopimukseen.

Dagestan
Radio Svoboda -uutissivuston artikkelissa mainitaan, että Pohjois-Kaukasiassa monet asiat eivät yksinkertaisesti tule ihmisoikeusaktivistien tietoon, koska kukaan ei ota yhteyttä aktivisteihin eikä vaikeuksista puhuta julkisesti.[footnoteRef:87] [87:  Радио Свобода 9.6.2025.] 

Kesäkuussa 2026 uutisoitiin Dagestanissa kutsuntaikäisten miesten kiinniotoista.[footnoteRef:88] Radio Svoboda -uutissivuston kesäkuussa 2026 julkaistun uutisen mukaan asevelvollisuusikäisiä miehiä on pidätetty Tšetšenian lisäksi Dagestanissa. Mahatškalasta kotoisin olevan lakimiehen mukaan pidätykset tapahtuvat ilman viranomaisten antamia perusteluja tai asiakirjoja. Edellä mainittu lakimies toimitti Idite lesom -järjestölle kaksi videota, joissa kuvataan pidätettyjä ja turvallisuusviranomaisten bussiin pakotettuja sekä poliisin jahtaamia nuoria. Lakimiehen mukaan nuoret pakotettiin väkisin viranomaisten kyytiin ja vietiin asevelvollisuusvirastoon kuin rikolliset. Idite lesom -järjestö huomauttaa, että heille oli toimitettu samansisältöistä materiaalia jo toukokuussa. Tuolloin opiskelijoita otettiin kiinni kadulta ja vietiin asevelvollisuusvirastoon, jossa heille luovutettiin virheellisesti laadittuja kutsunta-asiakirjoja. Opiskelijoilla oli voimassa oleva asepalveluksen lykkäys. Esimerkiksi yksi pidätetyistä oli Dagestanin yliopiston opiskelija, jolla oli voimassa oleva lykkäys syyskuuhun 2026 asti, mutta sitä ei otettu huomioon vedoten ”rekisteröintitodistuksen katoamiseen”. Ihmisoikeusaktivistien mukaan jotkut kiinniotetut lähetettiin asepalvelukseen jo muutaman päivän sisällä kiinniotosta. Osa kutsuntoihin joutuneista onnistuttiin kuitenkin vapauttamaan.[footnoteRef:89] [88:  Радио Свобода 24.6.2026; Радио Свобода 22.6.2026.]  [89:  Радио Свобода 3.6.2025.] 

Radio Svoboda -uutissivuston mukaan myös kesäkuussa 2025 Mahatškalassa nähtiin ympäri kaupunkia kierteleviä busseja, joiden kyytiin kaikki asevelvollisuusikäiset miehet kerättiin. Mahatškalassa ei ole yhtenäistä kutsuntapistettä, vaan kaikki kaupungissa kutsuttavat sijoitetaan asevelvollisuusvirastoihin. Uutisartikkelissa kuvaillaan, kuinka opiskelijoiden on ollut entistä vaikeampaa saada lykkäystä asepalvelukseen. Lykkäysprosessin kuvaillaan hidastuneen ja vaikeutuneen Venäjän Ukrainassa aloittaman täysmittaisen hyökkäyssodan myötä. Joillekin vastavalmistuneille opiskelijoille on annettu kutsunta-asiakirja, joissa ilmoitettu saapumispäivä on kirjaimellisesti samana päivänä kuin tutkinnon valmistumispäivä tai jopa tätä aiemmin.[footnoteRef:90]  [90:  Радио Свобода 9.6.2025.] 

Mainittakoon, että vuonna 2025 vapaaehtoiseen siviilipalvelukseen ei ollut osallistujia Dagestanin eikä Ingušian tasavalloista.[footnoteRef:91] [91:  Caucasian Knot 9.3.2026.] 

27.3.2026. Рамзан Кадыров заявил о лидерстве Чечни по вербовке заключенных на войну с Украиной. https://www.currenttime.tv/a/kadyrov-zayavil-o-liderstve-chechni-zaklyuchennyh-na-voynu/33718117.html (käyty 6.8.2026).

Новая Газета Европа [Novaja Gazeta Jevropa]

21.7.2026. Чеченский рекрутинг: подарок падишаха. https://novayagazeta.eu/articles/2026/07/21/chechenskii-rekruting-podarok-padishakha (käyty 12.8.2026).

14.7.2026. Кадыров в начале войны выдавал добровольцев из других регионов за «чеченский спецназ» и экономил на их выплатах. https://novayagazeta.eu/articles/2026/07/14/kadyrov-v-nachale-voiny-vydaval-dobrovoltsev-iz-drugikh-regionov-za-chechenskii-spetsnaz-i-ekonomil-na-ikh-vyplatakh-news (käyty 12.8.2026).

6.7.2026. Чеченский рекрутинг. Провал операции «Танцы на Крещатике». https://novayagazeta.eu/articles/2026/07/06/chechenskii-rekruting-proval-operatsii-tantsy-na-kreshchatike (käyty 12.8.2026).

Призыва Нет [Prizyva Net] 28.5.2026. Частичная мобилизация в России. https://prizyvanet.ru/mobilizacziya (käyty 18.8.2026).

Радио Свобода [Radio Svoboda] 

28.7.2026. "Резервуар для чужой войны". Как на Кавказе завлекают на фронт. https://www.svoboda.org/a/rezervuar-dlya-chuzhoy-voyny-kak-na-kavkaze-zavlekayut-na-front/33804877.html (käyty 19.8.2026).

16.7.2026. В Чечне контрактника осудили за отказ ехать на войну в Украину. https://www.svoboda.org/a/v-chechne-kontraktnika-osudili-za-otkaz-ehatj-na-voynu-v-ukrainu/33804961.html (käyty 28.8.2026).

14.7.2026. "Риск перестал быть теоретическим". Ждать ли новой мобилизации в России? https://www.svoboda.org/a/risk-perestal-bytj-teoreticheskim-zhdatj-li-novoy-mobilizatsii-v-rossii/33794105.html (käyty 31.8.2026).

4.7.2026. 18-летнего юношу из Ингушетии с неврологическим диагнозом отправляют на войну. https://www.svoboda.org/a/yunoshu-iz-ingushetii-s-nevrologicheskim-diagnozom-otpravlyayut-na-voynu/33796628.html (käyty 28.8.2026).

24.6.2026. В Чечне началась новая волна задержаний мужчин призывного возраста – NIYSO. https://www.svoboda.org/a/v-chechne-nachalasj-novaya-volna-zaderzhaniy-muzhchin-prizyvnogo-vozrasta-niyso/33787746.html (käyty 11.8.2026).

22.6.2026. В Грозном абитуриентов забирают в военкомат прямо из вузов – NIYSO. https://www.svoboda.org/a/v-groznom-abiturientov-zabirayut-v-voenkomat-pryamo-iz-vuzov-niyso/33786072.html (käyty 11.8.2026).

9.6.2025. "Людей хватают и грузят". Массовые рейды на призывников в Дагестане и Чечне. https://www.svoboda.org/a/lyudey-hvatayut-i-gruzyat-massovye-reydy-na-prizyvnikov-v-dagestane-i-chechne/33434174.html (käyty 18.8.2026).

8.6.2026. 80 человек в Чечне похитили для отправки в Украину. [video] https://www.svoboda.org/a/33775811.html (käyty 7.8.2026).

19.11.2025. Чеченские активисты рассказали о насильной отправке в Украину членов одной семьи – один из них подросток. https://www.svoboda.org/a/chechenskie-aktivisty-rasskazali-o-nasiljnoy-otpravke-v-ukrainu-chlenov-odnoy-semji-odin-iz-nih-podrostok/33595601.html (käyty 7.7.2026).

27.10.2025. Похищения, шантаж, вымогательства: как жителей Чечни отправляют на фронт против их воли. https://www.svoboda.org/a/pohischeniya-shantazh-vymogateljstva-kak-zhiteley-chechni-otpravlyayut-na-front-protiv-ih-voli/33562624.html (käyty 3.9.2026).

1.9.2025. "Это приведет к мести". Похищения людей в Чечне. https://www.svoboda.org/a/pohischeniya-lyudey-v-chechne/33516179.html (käyty 17.8.2026).

31.7.2025. "Обнулить Муртазалиева". Школьник из Дагестана под пытками подписал контракт и пропал на войне. https://www.svoboda.org/a/shkolnik-iz-dagestana-pod-pytkami-podpisal-kontrakt-i-propal-na-voyne/33485772.html (käyty 18.8.2026).

29.7.2025. Критики Кадырова заявили о похищении силовиками вернувшегося из армии чеченца – его пытками заставили подписать контракт с Минобороны. https://www.svoboda.org/a/kritiki-kadyrova-zayavili-o-pohischenii-silovikami-chechentsa/33486715.html (käyty 7.7.2026).

15.7.2025. В Чечне отцов похищенных полицейскими школьников заставили подписать контракты с Минобороны России. https://www.svoboda.org/a/v-chechne-ottsov-pohischennyh-politseyskimi-shkoljnikov-zastavili-podpisatj-kontrakty-s-minoborony-rossii/33474553.html (käyty 7.7.2026).

3.6.2025. В Дагестане и Чечне задерживают и доставляют в военкомат молодых людей призывного возраста. https://www.svoboda.org/a/v-dagestane-nezakonno-zaderzhivayut-i-dostavlyayut-v-voenkomat-molodyh-lyudey-prizyvnogo-vozrasta-pravozaschitniki/33432782.html (käyty 17.8.2026).

Фортанга [Fortanga]

30.4.2025. Двое завербованных из колонии ингушей убиты на войне в Украине. https://fortanga.org/2025/04/dvoe-zaverbovannyh-iz-kolonii-ingushej-ubity-na-vojne-v-ukraine/ (käyty 2.9.2026).

17.2.2025. Власти впервые признались, сколько ингушей участвуют в войне против Украины. https://fortanga.org/2025/02/vlasti-vpervye-priznalis-skolko-ingushej-uchastvuyut-v-vojne-protiv-ukrainy/ (käyty 2.9.2026).

Чечня Сегодня [Tšetšnja Segodnja] 26.9.2025. Осенний призыв в Чечне: около 700 новобранцев из республики отправятся на службу. https://chechnyatoday.com/news/389419 (käyty 14.8.2026).


Tietoja vastauksesta
Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.
Information on the response
This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

